ΚΑΝΟΝΙΣΜΟΣ (ΕΚ) αριθ. 2483/1999 ΤΗΣ ΕΠΙΤΡΟΠΗΣ

της 25ης Νοεμβρίου 1999

για την αφαίρεση από το ποσοτικό όριο στις εισαγωγές κλωστοϋφαντουργικών προϊόντων της κατηγορίας 4 καταγωγής Λαϊκής Δημοκρατίας της Κίνας, ποσότητας που αντιστοιχεί σε εκείνη που εισήχθη στην Ευρωπαϊκή Κοινότητα με καταστρατήγηση της συμφωνίας μεταξύ της Ευρωπαϊκής Κοινότητας και της Λαϊκής Δημοκρατίας της Κίνας σχετικά με το εμπόριο κλωστοϋφαντουργικών προϊόντων που καλύπτονται από τη συμφωνία πολυινών (ΣΠΙ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3030/93 του Συμβουλίου, της 12ης Οκτωβρίου 1993, περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών(1), όπως τροποποιήθηκε τελευταία από τον κανονισμό (ΕΚ) αριθ. 1072/1999 της Επιτροπής(2), και ιδίως το άρθρο 15 σε σχέση με το άρθρο 17,

Εκτιμώντας:

(1) ότι μετά από έρευνες και περαιτέρω ελέγχους, που διενεργήθηκαν τόσο στην Κοινότητα όσο και σε άλλες χώρες με τη βοήθεια των αρχών των τρίτων χωρών, σύμφωνα με τις διαδικασίες που καθορίζονται στο παράρτημα IV του κανονισμού (ΕΟΚ) αριθ. 3030/93, η Επιτροπή κατέληξε στο συμπέρασμα ότι 5408295 τεμάχια κλωστοϋφαντουργικών προϊόντων της κατηγορίας 4 (Τ-σερτ) εισήχθησαν στην Ευρωπαϊκή Κοινότητα με καταστρατήγηση των διατάξεων του κανονισμού (ΕΟΚ) αριθ. 3030/93 κατά τα έτη 1995 και 1996 και ότι έχει αποδειχθεί ότι προέρχονταν πράγματι από το έδαφος της Λαϊκής Δημοκρατίας της Κίνας πριν εισαχθούν στην Ευρωπαϊκή Κοινότητα χωρίς διασάφηση ή βάσει ψευδούς δήλωσης καταγωγής·

(2) ότι ζητήθηκαν και διεξήχθησαν διαβουλεύσεις με τη Λαϊκή Δημοκρατία της Κίνας για να διαλευκανθεί η κατάσταση ώστε να καθοριστεί, με βάση ιδίως τα αποδεικτικά στοιχεία που προσκόμισε η Ευρωπαϊκή Επιτροπή, η πραγματική καταγωγή των εν λόγω προϊόντων και να επιτευχθεί συμφωνία σχετικά με την ισοδύναμη προσαρμογή του ποσοτικού ορίου που εφαρμόζεται στις εξαγωγές στην Ευρωπαϊκή Κοινότητα των προϊόντων της οικείας κατηγορίας καταγωγής Λαϊκής Δημοκρατίας της Κίνας·

(3) ότι, στις 6 Ιουλίου 1999, επιτεύχθηκε συμφωνία σχετικά με την εν λόγω προσαρμογή, που θεωρείται ότι αποτελεί ικανοποιητική λύση κατά την έννοια του άρθρου 15 του κανονισμού (ΕΚ) αριθ. 3030/93, η οποία συνίσταται στην αφαίρεση 5408295 τεμαχίων της κατηγορίας 4 που θα πραγματοποιηθεί σε δύο ετήσιες δόσεις·

(4) ότι η πρώτη προσαρμογή θα πραγματοποιηθεί με την τροποποίηση του ποσοτικού ορίου που καθορίστηκε για το έτος ποσόστωσης 1999 της ισχύουσας διμερούς συμφωνίας σχετικά με τα κλωστοϋφαντουργικά προϊόντα και τα είδη ένδυσης, η οποία θα λήξει στις 31 Δεκεμβρίου 1999·

(5) ότι θα πρέπει να αφαιρεθεί επιπλέον ποσότητα από το ποσοτικό όριο που εφαρμόζεται για το έτος ποσόστωσης 2000·

(6) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής κλωστοϋφαντουργικών που συστάθηκε με τον κανονισμό (ΕΟΚ) αριθ. 3030/93,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ποσότητα των 2704147 τεμαχίων αφαιρείται από το ποσοτικό όριο για τις εισαγωγές των προϊόντων της κατηγορίας 4, που καθορίστηκε για το 1999 στο παράρτημα ΙΙΙ της συμφωνίας μεταξύ της Ευρωπαϊκής Κοινότητας και της Λαϊκής Δημοκρατίας της Κίνας σχετικά με το εμπόριο κλωστοϋφαντουργικών προϊόντων, όπως τροποποιήθηκε τελευταία από τη συμφωνία υπό μορφή ανταλλαγής επιστολών που μονογραφήθηκε στις 20 Νοεμβρίου 1998(3).

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Νοεμβρίου 1999.

Για την Επιτροπή

Pascal LAMY

Μέλος της Επιτροπής

(1) ΕΕ L 275 της 8.11.1993, σ. 1.

(2) ΕΕ L 134 της 28.5.1999, σ. 1.

(3) ΕΕ L 12 της 16.1.1999, σ. 27.